 Manual collation of result go affect di outcome of 2023 elections in Nigeria? Dis na wetin experts tok  Di 2023 general election go be improvement of oda election wey di Independent National Electoral Commission INEC don do, sabi pesin tok. Ezenwa Nwagu, Chairman of Partners for Electoral Reform for Nigeria say need dey for pipo to sabi di electoral process. E say di 2022 Electoral Act Amendment don provide for di use of technology into Nigeria electoral system but we no go fit handover all our electoral process to technology. Oga Nwagu dey tok in reaction to tori say Inec say dem go collate result of di 2023 election manually. Festus Okoye, Inec Voter Education Commissioner say di commission go transmit results from polling units go dia result-viewing portal, IReV but say di collation go happun manually. Difference dey between transfer or transmission of results and collation of results. Section 50 2 of di Electoral Act, 2022 give di commission di absolute discretion to determine di mode and procedure of voting in an election and di transmission of election results, Okoye tok. Di comment cause confusion for pipo wey no understand wetin e mean  di Inec oga later explain am. Politicians for Nigeria dey fear say Inec fit introduce new guidelines ahead of di 2023 elections. Akogun Oyedepo, one oga for Social Democratic Party SDP opposition party for Nigeria say di electoral commission need to dey careful make dem no lose pipo trust. We need to watch Inec wit suspicion. Maybe some tins dey go on wey we no know. Dem don clarify wetin dem mean but we still need to watch dem well, Akogun, we be Lawyer tok. E say Inec get responsibility to improve on di gains especially from di election for Ekiti and Osun. As di confusion dey spread Ezenwa Nwagu say pipo need to understand di electoral process for di kontri before jumping into conclusion. Transmission dey different from collation. No wia in di world wia dem dey collate result electronically. Dem must transfer result inside paper wey pipo go sign. Di process of transferring result from electronic into form EC 8 from di polling unit to di final collation na manual process and nothing dey wrong wit dat. Inec don improve well-well ova di last few years and Nigerians must support dem, e explain. Ezenwa Nwagu, Chairman of Partners for Electoral Reform also say Nigerians no get any tin to fear as far as election conduct dey concerned. E say, Nigerians suppose dey grateful say we fit transmit election result electronically. Dat na beta improvement on di part of Inec. INEC national commissioner Festus Okoye say e dey surprise say pipo dey shock to hear say 2023 election result collation go be manual. Okoye tell BBC Pidgin say di procedure always be essentially manual as dem do for Osun and Ekiti state govnorship elections. E say di manual collation process go follow dis steps: Nigeria election agency spokesman say pipo dey misinterpret di word transmission and collation. Festus Okoye say collation of result na essentially manual. Collation of result  dat na gathering of result dey happun for ward, local goment, state level and presidential level. Collation na gathering of results into one document form. Transmission of result, in fact di electoral act call am transfer dat na manually and transmission dat na electronically. Oga Okoye say each registrations area covers between 10 and 15 polling unit, so di Presiding officer for those unit go take dia result to one Collation centre. Wen dem get there, dem go handover everything wey dem get to di Collation Officer. Na di same process wey take place for Osun and Ekiti state governorship election, Oga Okoye tok. INEC National Commissioner and Chairman of dia Information and Voter Education Committee, Festus Okoye tell BBC Pidgin say di BVAS dey perform three functions. 